สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 29 พ.ย. 60
29 พ.ย. 2560

ดัชนีดาวโจนส์ตลาดหุ้นนิวยอร์กปิดทะยานขึ้นเมื่อคืนนี้ (28 พ.ย.) โดยดัชนีดาวโจนส์, Nasdaq และ S&amp;P500 ปิดทำนิวไฮพร้อมกันอีกครั้ง หลังจากคณะกรรมาธิการด้านงบประมาณของวุฒิสภาสหรัฐ มีมติผ่านร่างกฎหมายปฏิรูปภาษีของพรรครีพับลิกัน ซึ่งถือเป็นขั้นตอนสำคัญก่อนที่ร่างกฎหมายดังกล่าวถูกส่งให้กับวุฒิสภาเต็มคณะทำการพิจารณาเป็นลำดับต่อไป นอกจากนี้ ตลาดยังได้รับแรงหนุนจากตัวเลขการใช้จ่ายของผู้บริโภคในวันไซเบอร์ มันเดย์ รวมทั้งการพุ่งขึ้นของหุ้นกลุ่มธนาคาร หลังจากนายเจอโรม พาวเวล ว่าที่ประธานธนาคารกลางสหรัฐ (เฟด) ได้ส่งสัญญาณผ่อนคลายกฎระเบียบในตลาดการเงิน
ดัชนีเฉลี่ยอุตสาหกรรมดาวโจนส์ปิดที่ 23,836.71 จุด พุ่งขึ้น 255.93 จุด หรือ +1.09% ดัชนี S&amp;P500 ปิดที่ 2,627.04 จุด เพิ่มขึ้น 25.62 จุด หรือ +0.98% และดัชนี Nasdaq ปิดที่ 6,912.36 จุด เพิ่มขึ้น 33.84 จุด หรือ +0.49%
 
ตลาดหุ้นยุโรปปิดบวกเมื่อคืนนี้ (28 พ.ย.) โดยได้ปัจจัยหนุนจากการพุ่งขึ้นของหุ้นกลุ่มพลังงาน หลังจากบริษัทรอยัล ดัทช์ เชลล์ ประกาศแผนการซื้อคืนหุ้นวงเงิน 2.5 หมื่นล้านดอลลาร์ ขณะที่หุ้นกลุ่มค้าปลีกออนไลน์ดีดตัวขึ้น นำโดยหุ้นโอคาโด กรุ๊ป ซึ่งทะยานขึ้นกว่า 20%
ดัชนี Stoxx Europe 600 ปรับตัวขึ้น 0.6% ปิดที่ 387.02 จุด
ดัชนี DAX ตลาดหุ้นเยอรมันปิดที่ 13,059.53 จุด เพิ่มขึ้น 59.33 จุด หรือ +0.46% ดัชนี CAC-40 ตลาดหุ้นฝรั่งเศสปิดที่ 5,390.48 จุด เพิ่มขึ้น 30.39 จุด หรือ +0.57% และดัชนี FTSE 100 ตลาดหุ้นลอนดอนปิดที่ 7,460.65 จุด เพิ่มขึ้น 76.75 จุด หรือ +1.04%
 
ตลาดหุ้นลอนดอนปิดในแดนบวกเป็นครั้งแรกในรอบ 4 วันทำการเมื่อคืนนี้ (28 พ.ย.) ด้วยแรงหนุนจากหุ้นรอยัล ดัทช์ เชลล์ ที่ทะยานขึ้นอย่างแข็งแกร่ง หลังบริษัทพลังงานยักษ์ใหญ่รายนี้เปิดเผยว่าจะยกเลิกแผนการจ่ายเงินปันผลในรูปของตั๋วเงิน พร้อมกับเดินหน้าแผนการซื้อหุ้นกลับคืนวงเงิน 2.5 หมื่นล้านดอลลาร์
ดัชนี FTSE 100 เพิ่มขึ้น 76.75 จุด หรือ +1.04% ปิดที่ 7,460.65 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (28 พ.ย.) เนื่องจากนักลงทุนไม่มั่นใจเกี่ยวกับผลการประชุมของกลุ่มประเทศผู้ส่งออกน้ำมัน (โอเปก) ในวันที่ 30 พ.ย.นี้ นอกจากนี้ การแข็งค่าของสกุลเงินดอลลาร์ยังสร้างแรงกดดันต่อบรรยากาศการซื้อขายในตลาดน้ำมันเช่นกัน
สัญญาน้ำมันดิบ WTI ส่งมอบเดือนม.ค. ลดลง 12 เซนต์ หรือ 0.2% ปิดที่ 57.99 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค. ลดลง 23 เซนต์ หรือ 0.4% ปิดที่ 63.61 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (28 พ.ย.) หลังจากนายเจอโรม พาวเวล ว่าที่ประธานธนาคารกลางสหรัฐ (เฟด) คนใหม่ได้ส่งสัญญาณว่า การปรับขึ้นอัตราดอกเบี้ยของเฟดจะดำเนินการอย่างค่อยเป็นค่อยไป
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 50 เซนต์ ปิดที่ 1294.9 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 19.8 เซนต์ หรือ 1.16% ปิดที่ 16.822 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 2 ดอลลาร์ หรือ 0.21% ปิดที่ 952.8 ดอลลาร์/ออนซ์
สัญญาพัลลาเดียมส่งมอบเดือนธ.ค. พุ่งขึ้น 19.6 ดอลลาร์ หรือกว่า 1% ปิดที่ 1020.65 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (28 พ.ย.) ขานรับถ้อยแถลงของนายเจอโรม พาวเวล ว่าที่ประธานธนาคารกลางสหรัฐ (เฟด) คนใหม่ ซึ่งได้กล่าวแสดงวิสัยทัศน์ต่อวุฒิสภาสหรัฐโดยส่งสัญญาณที่จะสนับสนุนให้เฟดเดินหน้าคุมเข้มนโยบายการเงินต่อไป แต่ขณะเดียวกันก็จะผลักดันให้มีการผ่อนคลายกฎระเบียบอันเข้มงวดในระบบการเงิน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1839 ดอลลาร์ จากระดับ 1.1899 ดอลลาร์ ในขณะที่ปอนด์แข็งค่าขึ้นแตะ 1.3376 ดอลลาร์ จากระดับ 1.3317 ดอลลาร์ และดอลลาร์ออสเตรเลียอ่อนค่าลง ที่ระดับ 0.7597 ดอลลาร์ จากระดับ 0.7607 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 111.55 เยน จากระดับ 111.02 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9844 ฟรังก์สวิส จากระดับ 0.9813 ฟรังก์สวิส